Ninas barn

Ninas barn er en dokumentarfilm og en bok om det jødiske barnehjemmet i Oslo under 2. verdenskrig. Filmen er skrevet og regissert av Nina Grünfeld, og produsert av hennes selskap Gründer Film (2015). Boken er skrevet av Espen Holm og Nina Grünfeld og utgitt av Kagge Forlag i 2015. 

Det jødiske barnehjemmet lå i Holtegata i Homansbyen i Oslo. En gruppe østerrikske, jødiske barn hadde blitt invitert av Nansenhjelpen til Norge på sommerleir, og ankom sommeren 1938. Mens de oppholdt seg i Norge, ble situasjonen for jøder i Østerrike stadig vanskeligere, og foreldrene fikk tilbud om å la barna bli i Norge. Fjorten barn ble værende i Norge. Den tysk-russiske barnepsykologen Nina Hasvoll (1910-1999) ble overtalt til å starte et barnehjem der flyktningebarna kunne tas vare på. Da de tyske okkupasjonsmyndighetene høsten 1942 begynte å arrestere jødiske innbyggere, fikk barnehjemsbestyrerinnen et tips om at barna hun hadde ansvaret for, var i stor fare. De måtte smugles ut av landet og over til Sverige. Hun fikk hjelp av en rekke personer til å gjennomføre redningsaksjonen. Alle de fjorten barna på barnehjemmet ble reddet over til Sverige.

Syv av dem som var med på å bringe barna i sikkerhet, ble i 2006 hedret ved å bli utropt til «Rettskafne blant nasjonene». Disse syv var:

 Sigrid Helliesen Lund
 Gerda Tanberg
 Martin Solvang
 Ola Rauken
 Ola Breisjøberget
 Nina Hasvoll
 Nic Waal

Filmskaperen Nina Grünfelds far, psykiateren Berthold Grünfeld, var et av flyktningebarna som ble reddet i denne operasjonen. I takknemlighet overfor Nina Hasvoll kalte han senere opp sin datter etter henne.

Referanser

Eksterne lenker
 Ninas barn tilgjengelig på NRKs nettsider www.nrk.no. Besøkt 25. juni 2018.
  

Filmer om andre verdenskrig
Norske dramafilmer